የፍትሕ ተቋማት በሚያገናኟቸው የሥራ ዘርፎች ውጤታማ ሥራ እያከናወንን ነው አሉ
አምስቱ የፍትሕ ተቋማት የሚባሉት የፌዴራል ፖሊስ፣ የአዲስ አበባ ፖሊስ ኮሚሽን፣ የፌዴራል ማረሚያ ቤቶች አስተዳደር፣ የፌዴራል ጠቅላይ ዓቃቤ ሕግና የፌዴራል ጠቅላይ ፍርድ ቤት በሚያገናኟቸው የሥራ ዘርፎች ላይ ውጤታማ ሥራ እያከናወኑ መሆኑን አስታወቁ፡፡የተቋማቱ የሥራ ኃላፊዎችና ተወካዮች ዓርብ ሚያዝያ 12 ቀን 2010 ዓ.ም. በጠቅላይ ፍርድ ቤት መሰብሰቢያ አዳራሽ በሰጡት ጋዜጣዊ መግለጫ እንደገለጹት፣ እያንዳንዱ ተቋም በሕግ የተቋቋመበት ዓላማና ተልዕኮ አለው፡፡ በመሆኑም አንዱ ተቋም በሌላኛው ተቋም ሥራና ውሳኔ ላይ እንደማይገባ፣ ነገር ግን የተቋማቱ ዋና ዓላማ ፍትሕ ማስፈን በመሆኑ በአንድም ሆነ በሌላ የሚያገናኟቸው ሥራዎች እንዳሉ፣ ዓቃቤ ሕግ ከፖሊስ ጋር ሆኖ የተጠርጣሪዎችን ምርመራ እንደሚያደርግ፣ ተጠርጣሪው በፍጥነት እንዲለቀቅ ወይም በቀረበበት ማስረጃ መሠረት ሳይጓተት ክስ እንዲመሠርትበት፣ ፍርድ ቤትም የተፋጠነ ፍርድ በመስጠት ሳይዘገይ የክስ ሒደቱ እንዲካሄድ እንደሚያደርግም አስረድተዋል፡፡ ሌሎቹም ተቋማት በተመሳሳይ ሁኔታ ከታራሚ ጋር የተገናኙ ችግሮች ካሉ በመነጋገርና በመመካከር መፍትሔ እንደሚሰጥ አስረድተዋል፡፡የተቋማቱ ኃላፊዎች የጠቅላይ ፍርድ ቤት ፕሬዚዳንት አቶ ዳኜ መላኩ፣ የጠቅላይ ዓቃቤ ሕግ ተወካይ አቶ ማዕረጉ አሰፋ፣ የፌዴራል ፖሊስ ተወካይ ምክትል ኮሚሽነር ጄኔራል ቀነዓ ያደታ፣ የአዲስ አበባ ፖሊስ ኮሚሽነር ይህደጎ ሥዩምና የፌዴራል ማረሚያ ቤቶች አስተዳደር ተወካይ ዋና ሱፐርኢንቴንደንት አስቻለው መኮንን ሲሆኑ፣ መግለጫውን የሰጡት ከሚያዝያ 29 ቀን እስከ ግንቦት 5 ቀን 2010 ዓ.ም. ድረስ የሚከበረውን ስምንተኛው የፍትሕ ሳምንትን ምክንያት በማድረግ ነው፡፡ ‹‹ጠንካራ የፍትሕ ተቋማት ለአስተማማኝ ፌዴራላዊ ዴሞክራሲያዊ ሥርዓት ግንባታ›› በሚል መሪ ቃል፣ ለስምንተኛ ጊዜ የሚከበረው የፍትሕ ሳምንት፣ በአገር አቀፍ ደረጃ እንደሚከበር አስታውቀዋል፡፡ የተቋማቱ መሪዎችና ተወካዮች እንደተናገሩት፣ የፍትሕ ሳምንቱ በፌዴራል ደረጃ የሚከበረው በከተማ፣ በክፍለ ከተማና በወረዳ ደረጃ መሆኑን አስረድተው፣ በየደረጃው በሚከረበው ሥርዓት ላይ ኅብረተሰቡ ባለፈው ዓመት ላቀረባቸው ጥያቄዎች ምላሽ እንደሚሰጥ፣ የተለያዩ ጥናታዊ ጽሑፎች እንደሚቀርቡና በድጋሚ ኅብረተሰቡ ለሚያነሳቸው ጥያቄ በግንባር ምላሽ የሚሰጥ መሆኑን አብራርተዋል፡፡ በሰባተኛው ዙር ከኅብረተሰቡ ተነስተው የነበሩ የፍትሕ ማጣትና የተዛባ ፍርድና ረዘም ያለ ቀጠሮ ስለመስጠት፣ ያለምንም ጥፋት ታስሮ ስለመክረምና ከሌሎች ጥያቄዎችም የተገኘው ውጤት ምን እንደሆነ በጋዜጠኞች ለተነሱላቸው ጥያቄዎች ኃላፊዎቹ ምላሽ መስጠት አልቻሉም፡፡ በጥቅሉ በከተማ ደረጃ ከሕዝቡ ጋር ፊት ለፊት ሲገናኙ የተገኙ ውጤቶችን በሪፖርት መልክ እንደሚያቀርቡ ገልጸው፣ ውጤቶቹን ለጋዜጠኞች ለመንገር ፈቃደኛ አልሆኑም፡፡ በተጨማሪም ተጠርጣሪዎች በፖሊስ ቁጥጥር ሥር ውለው ምርመራ ከተደረገባቸውና ክስ ከተመሠረተባቸው በኋላ ወደ ማረሚያ ቤት ተልከው በአግባቡ መጠበቅና ክሳቸውን መከታተል ሲገባቸው፣ በማረሚያ ቤት ሆነው ግርፋትና የተለያዩ አካላዊ ጉዳቶች እንደ ደረሱባቸው የሰብዓዊ መብት ኮሚሽን ሳይቀር ማረጋገጡን በተመለከተ ለተቋማቱ ኃላፊዎች ተገልጾላቸው፣ በእነሱ በኩል የወሰዱት ዕርምጃ ምን እንደሆነ ማብራሪያ ተጠይቀው ነበር፡፡በሰጡት ምላሽ ግን ለምን ተከሰስኩ ማለት እንደማይቻል፣ ዓቃቤ ሕግም ያለ ማስረጃ ሊከስ እንደማይችልና ተከሳሽ የወንጀል ድርጊቱን እንዳልፈጸመ ተከራክሮና ማስረጃ አቅርቦ ነፃ መውጣት እንጂ፣ የፍትሕ ተቋማትን መዝለፍና ወዳልሆነ ነገር መሄድ እንደሌለበት ተናግረዋል፡፡ ዜጎች ለረዥም ጊዜ ታስረው ከከረሙ በኋላ በነፃ ሲሰናበቱ ካሳ ስለሚያገኙበት ሁኔታ የተጠየቁት ኃላፊዎች፣ በሌሎች አገሮች አሠራሩ ያለ ቢሆንም በኢትዮጵያ ግን ካሳ እንዲሰጥ የሚያዝ የሕግ ድንጋጌ አለመኖሩን ጠቁመዋል፡፡ ወደፊት በሚወጡት የወንጀለኛ መቅጫ ሥነ ሥርዓት ሕጎች ዕድል ምናልባት የሚካተትበት ሁኔታ ሊኖር እንደሚችል አስረድተዋል፡፡      